b'\n_START_ARTICLE_\nFinansiniai rodikliai\n_START_PARAGRAPH_\nFinansiniai rodikliai \xe2\x80\x93 \xc4\xafvair\xc5\xabs absoliut\xc5\xabs ir santykiniai rodikliai, apskai\xc4\x8diuojami finansin\xc4\x97s analiz\xc4\x97s metu, kuri\xc5\xb3 pagrindu yra sprend\xc5\xbeiama apie tiriamo subjekto pelningum\xc4\x85, likvidum\xc4\x85, mokum\xc4\x85, apyvartum\xc4\x85 ir pan.\n_START_SECTION_\nBendrasis pelningumas\n_START_PARAGRAPH_\nBendrasis pelningumas nustato, kiek pelno tenka kiekvienam gryn\xc5\xb3j\xc5\xb3 pardavim\xc5\xb3 pajam\xc5\xb3 vienetui. Jis apib\xc5\xabdina tiriamo subjekto pagrindin\xc4\x97s veiklos pelningum\xc4\x85. Parodo, ar naudinga parduoti prekes.\n_START_SECTION_\nGrynasis pelningumas (grynojo pelno mar\xc5\xbea)\n_START_PARAGRAPH_\nGrynasis pelningumas nusako, kiek grynojo pelno tenka kiekvienam gryn\xc5\xb3j\xc5\xb3 pardavim\xc5\xb3 pajam\xc5\xb3 vienetui._NEWLINE_Grynasis pelningumas apib\xc5\xabdina visos tiriamo subjekto veiklos (gamybin\xc4\x97s, komercin\xc4\x97s, investicin\xc4\x97s, finansin\xc4\x97s) galutin\xc4\xaf pelningum\xc4\x85. Rodiklio ma\xc5\xbe\xc4\x97jimas parodo, kad b\xc5\xabtinos naujov\xc4\x97s, \xc4\xafsp\xc4\x97ja, kad preki\xc5\xb3 konkurencingumas smunka.\n_START_SECTION_\nTurto pelningumas (turto gr\xc4\x85\xc5\xbea)\n_START_PARAGRAPH_\nTurto gr\xc4\x85\xc5\xbea pasako, kiek grynojo pelno tenka kiekvienam viso turto piniginiam vienetui._NEWLINE_Turto gr\xc4\x85\xc5\xbea apib\xc5\xabdina sugeb\xc4\x97jim\xc4\x85 pelningiau naudoti vis\xc4\x85 turt\xc4\x85. Parodo, kokia viso turto dalis susigr\xc4\x85\xc5\xbeinama pelno pavidalu.\n_START_SECTION_\nNuosavo kapitalo pelningumas\n_START_PARAGRAPH_\nJis nusako, kiek pelno tenka kiekvienam savininko investuotam \xc4\xaf versl\xc4\x85 piniginiam vienetui._NEWLINE_Jis parodo investicij\xc5\xb3 pelningum\xc4\x85. Auk\xc5\xa1tas lygis u\xc5\xbetikrina didelius dividendus.\n_START_SECTION_\nBendrasis likvidumas (padengimo koeficientas)\n_START_PARAGRAPH_\nJis nusako, kiek kart\xc5\xb3 trumpalaikis turtas vir\xc5\xa1ija \xc4\xafsipareigojimus._NEWLINE_Jis apib\xc5\xabdina tiriamo subjekto sugeb\xc4\x97jim\xc4\x85 \xc4\xafvykdyti trumpalaikius \xc4\xafsipareigojimus i\xc5\xa1 trumpalaikio turto. Normalu, kai BL reik\xc5\xa1m\xc4\x97 svyruoja tarp 1,2 ir 2. Jei pasiekia 2,5 ir daugiau, tiriamo subjekto vadovyb\xc4\x97 privalo nustatyti, ar n\xc4\x97ra sukaupusi tiek apyvartini\xc5\xb3 l\xc4\x97\xc5\xa1\xc5\xb3, jog nepaj\xc4\x97gia j\xc5\xb3 vis\xc5\xb3 panaudoti.\n_START_SECTION_\nKritinis likvidumas\n_START_PARAGRAPH_\nJis nusako, kiek kart\xc5\xb3 labiausiai likvidus turtas vir\xc5\xa1ija trumpalaikius \xc4\xafsipareigojimus._NEWLINE_Kritinis likvidumas apib\xc5\xabdina tiriamo subjekto sugeb\xc4\x97jim\xc4\x85 \xc4\xafvykdyti trumpalaikius \xc4\xafsipareigojimus i\xc5\xa1 mobiliausio (galimo greitai paversti pinigais) turto. Jei rodiklis ma\xc5\xbeesnis u\xc5\xbe 1, rei\xc5\xa1kia, kad \xc4\xafmon\xc4\x97 labai rizikinga ir gali bankrutuoti.\n_START_SECTION_\nViso turto apyvartumas\n_START_PARAGRAPH_\nViso turto apyvartumas parodo, kokia pardavim\xc5\xb3 apimtis tenka kiekvienam turto piniginiam vienetui.'